На основу члана 21.Правилника о суфинансирању мера енергетске санације породичних кућа и станова на територији општине Неготин по Јавном позиву Управе за финансирање и подстицање енергетске ефикасности ЈП 1/22 (Сл.лист општине Неготин број: 10/2022), члана 69. став 1. тачка 21. Статута општине Неготин (Сл.лист општине Неготин број: 4/2019) и Одлуке о претходној сагласности Управе за финансирање и подстицање енергетске ефикасности, органа у саставу Министарства рударства и енергетике Републике Србије од 18.07.2022. године, Општинско веће општине Неготин на седници одржаној дана 25.07.2022. године, донело је

**ОДЛУКУ  
О РАСПИСИВАЊУ ЈАВНОГ КОНКУРСА ЗА ДОДЕЛУ БЕСПОВРАТНИХ СРЕДСТАВА ДОМАЋИНСТВИМА ЗА ЕНЕРГЕТСКУ САНАЦИЈУ ПОРОДИЧНИХ КУЋА И СТАНОВА НА ТЕРИТОРИЈИ ОПШТИНЕ НЕГОТИН**

**Члан 1.**

**РАСПИСУЈЕ СЕ** јавни конкурс за доделу бесповратних средстава домаћинствима за енергетску санацију породичних кућа и станова на територији општине Неготин, у оквиру реализације Програма енергетске санације стамбених зграда, породичних кућа и станова, ЈП 1/22.

Јавни конкурс из става 1. овог члана објавити на званичној интернет страници општине Неготин, огласној табли општине Неготин и огласној табли у Месним заједницама на територији општине Неготин.

Јавни конкурс из става 1. овог члана је саставни део ове одлуке.

**Члан 2.**

Јавни конкурс из члана 1. ове одлуке спроводи Комисија за реализацију мера  
енергетске санације.

**Члан 3.**

Ова одлука ступа на снагу даном доношења и биће објављена у Службеном листу општине Неготин и на званичној интернет страници општине Неготин.

**Број: 312-163/2022-III/07**

**Датум: 25.07.2022. године**

**Неготин**

**ОПШТИНСКО ВЕЋЕ ОПШТИНЕ НЕГОТИН**

**ПРЕДСЕДНИК,**

***Владимир Величковић, дипл.педагог физичке културе, с.р.***

***Образложење***

Правни основ за доношење ове одлуке садржан је у члану 21. Правилника о суфинансирању мера енергетске санације породичних кућа и станова на територији општине Неготин, по Јавном позиву Управе за финансирање и подстицање енергетске ефикасности ЈП 1/22.

Одредбом члана 21. Правилника је прописано да одлуку о расписивању јавног позива за доделу бесповратних средстава за енергетску санацију породичних кућа и станова на територији општине Неготин доноси Општинско веће општине Неготин.

Јавни позив се расписује за све мере из члана 6. Правилника.

На основу члана 21. став 2. Правилника, јавни конкурс спроводи Комисија за реализацију мера енергетске санације.

У смислу члана 3.Уговора о суфинансирању програма енергетске санације стамбених зграда, породичних кућа и станова, који су закључили Управа за финансирање и подстицање енергетске ефикасности, орган у саставу Министарства рударства и енергетике Републике Србије и општина Неготин прибављена је сагласност Управе на текст јавног конкурса.